บอร์ด UPA อนุมัติงบ 23 ลบ. ซื้อหุ้นทั้งหมดใน APU
บอร์ด UPA อนุมัติงบ 23.8 ลบ. เข้าซื้อหุ้น APU อีก 7% รวมถือทั้งหมด 100% 
14 ธ.ค. 2559

บริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA ระบุว่า ที่ประชุมคณะกรรมการบริษัทวานนี้ (13 ธ.ค.) อนุมัติเข้าซื้อหุ้นสามัญของบริษัท อันดามัน เพาเวอร์ แอนด์ ยูทิลิตี้ จำกัด หรือ APU จำนวน 7% จาก Energy Central Limited มูลค่ารวมทั้งสิ้น 23.8 ล้านบาท ซึ่งจะส่งผลให้บริษัทถือหุ้นใน APU เพิ่มเป็น 100% จากปัจจุบันถืออยู่ 93%
นอกจากนี้ ยังอนุมัติการต่ออายุสัญญากู้ยืมเงิน ระหว่าง APU และนายอุปกิต ปาจรียางกูร ซึ่งเป็นผู้ถือหุ้นรายใหญ่ของบริษัท โดยต่อสัญญากู้ยืมเงินออกไปเป็นระยะเวลา 2 ปี นับจากวันครบกำหนดชำระหนี้เดิม และปรับอัตราดอกเบี้ยเป็นเท่ากับอัตราดอกเบี้ย MLR-2% ของธนาคารไทยพาณิชย์ หรือ SCB
ทั้งนี้ ดอกเบี้ยเงินกู้ยืมตลอดอายุสัญญากู้ยืมเงิน มีจำนวนรวม 3.45 ล้านบาท คิดเป็น 0.124% ของมูลค่าสินทรัพย์ที่มีตัวตนสุทธิของบริษัท